title: "Eidergus"
text: "At Eidergus (Somateria mollissima) as en f\u00f6gelslach an hiart tu a anen (Anatidae). Sodenang as di n\u00f6\u00f6m 'gus' ferkiard.\n\nSlacher \nAm onersk\u00e4\u00e4st s\u00e4\u00e4ks onerslacher:\n Somateria mollissima mollissima uun Nuurdwaasteuroopa.\n S. m. faeroeensis \u00fc\u00fcb a F\u00e4r\u00f6er eilunen.\n S. m. borealis uun a Nuurdatlantik.\n S. m. dresseri faan Labrador bit Maine.\n S. m. sedentaria uun a Hudson Bay.\n S. m. v-nigrum uun a Nuurdpasiifik.\n\nN\u00f6\u00f6mer \nDi n\u00f6\u00f6m komt faan't islunsk wurd  \u00e6\u00f0r an h\u00e4\u00e4 niks m\u00e4 a Eiderstruum tu dun.\n\n\u00dctjsen \n\nEiderges san am 58 cm lung an sodenang en betj grater \u00fcs wil anen. Jo weeg 2,2 kg. A mantjin wurd \u00e4\u00e4ler, grater an swaarer \u00fcs a wiifkin. Uun \u00e4\u00e4g as det an losag, sw\u00e4\u00e4mt an d\u00fckt oober gud. At n\u00e4\u00e4b as \u00fc\u00fcbfaalen grat an huuch, an gans f\u00f6\u00f6r as en letj hurn, diar komt a n\u00f6\u00f6m hurnn\u00e4\u00e4b faan.\n\nA w\u00f6rd as auer a rag an a brast witj. B\u00fck, j\u00fcgen an st\u00f6rt san suart. A n\u00e4\u00e4k as laachtgreen, an at boowerhood as suart. At wiifke as g\u00fc\u00fclbr\u00fcn m\u00e4 suart strimler. Jongf\u00f6gler like a wiifkin, san oober en betj jonker an haa ei sok stark strimler.\n\nLeewent \nEiderges lewe uun sk\u00f6\u00f6len. Jo freed sneken, kraaben an heesen. Bit 6 m jip k\u00f6n's d\u00fck an diarbi ian min\u00fc\u00fct oner weeder bliiw. A heesen wurd hial deelslonken an do uun a maag uunstaken trakt. A klian gr\u00fcnjen skaalen wurd weder \u00fctjspeid, an jo letj bl\u00e4-gr\u00e4-witj bonker lei do aueraal bi strun.\n\nA anen warep uun April sjauer bit s\u00e4\u00e4ks green-gr\u00e4 aier an br\u00e4\u00e4t 25 bit 26 daar. Wan jo det n\u00e4\u00e4st ans ferl\u00e4\u00e4t, wurd a aier m\u00e4 d\u00fcnen tudobet. A w\u00f6rder teew ei, bit a j\u00f6\u00f6nkin ufkem, an fersaamle jo tu h\u00f6r geerels uun grat sk\u00f6\u00f6len. A anen bliiw 65 bit 75 daar bi a jongf\u00f6gler. Am a enken beeder sk\u00fcl f\u00f6\u00f6r kuben tu dun, sl\u00fctj fiiw bit tjiin anen jo m\u00e4 h\u00f6r j\u00f6\u00f6nkin tu sk\u00f6\u00f6len tuup.\n\nD\u00fcnen \nF\u00f6\u00f6raal \u00fc\u00fcb Islun wurd eiderd\u00fcnen ufsaamelt, redet an f\u00f6r baadtj\u00fcch br\u00fckt.\n\nFerwisang efter b\u00fctjen\n\nFutnuuten \n\nF\u00f6gler"